ทุนนอกไหลเข้าพันธบัตรไทยต่อเนื่อง
ธปท.เงินทุนต่างชาติยังไหลเข้าไทยต่อเนื่อง ส่วนใหญ่เลือกเข้าลงทุนให้พันธบัตรมากกว่าหุ้น
23 ส.ค. 2554

ธปท.เงินทุนต่างชาติยังไหลเข้าไทยต่อเนื่อง ส่วนใหญ่เลือกเข้าลงทุนให้พันธบัตรมากกว่าหุ้น
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า เท่าที่ติดตามดูในขณะนี้ ภาวะเงินทุนเคลื่อนย้ายยังผันผวน มีทั้งเงินทุนที่ไหลเข้าและไหลออก แต่ข้อมูลเมื่อปลายสัปดาห์ที่ผ่านมายังพบว่าเงินทุนต่างชาติยังไหลเข้าไทยสุทธิ เป็นบวกอยู่เล็กน้อย และเงินทุนต่างชาติที่ไหลเข้ามาส่วนใหญ่เลือกลงทุนในตลาดพันธบัตร(บอนด์)มากกว่าจะเลือกลงทุนในตลาดหุ้น เห็นได้จากเงินทุนที่ขายออกจากตลาดหุ้นไทยบางส่วนก็หันมาเข้าบอนด์เพิ่มขึ้น
“เท่าที่ดูเงินที่เข้ามามักจะเลือกเข้าตลาดหุ้นน้อยกว่าตลาดบอนด์ และเลือกเข้าบอนด์อายุระยะกลางๆ มากกว่าบอนด์ระยะสั้นและยาว ส่งผลให้พันธบัตรระยะกลางมีมากขึ้น และทำให้ผลตอบแทน(Yield)ของพันธบัตรระยะสั้นและยาวแคบลง เป็นไปตามอุปสงค์และอุปทานของตลาด ซึ่งแน่ใจว่าเป็นผลจากนักลงทุนในตลาดคาดการณ์ทิศทางดอกเบี้ยเปลี่ยนไปหรือไม่” นางผ่องเพ็ญกล่าว
นางผ่องเพ็ญ กล่าวว่า อย่างไรก็ตามความผันผวนจากเงินทุนเคลื่อนย้ายดังกล่าวยังไม่กระทบการเคลื่อนไหวของค่าเงินบาท สะท้อนได้จากเงินบาทยังนิ่งมีเสถียรภาพ ไม่มีอะไรตื่นเต้น 
ทั้งนี้ ธปท.จะกำหนดอัตราดอกเบี้ยผลตอบแทนหรือคูปอง ของพันธบัตรออมทรัพย์ธนาคารแห่งประเทศไทย ทั้งประเภทดอกเบี้ยลอยตัว อายุ 3 ปี และดอกเบี้ยคงที่ อายุ 7 ปี รวมวงเงิน 5 หมื่นล้านบาท ในวันที่ 25ส.ค.นี้ ก่อนจะออกขายผ่านธนาคารตัวแทน 11 แห่งในวันที่ 26 ส.ค. – 6 ก.ย.นี้ต่อไป ซึ่งคาดว่าจะได้รับความสนใจจากผู้ออมเป้นอย่างดี